**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.01.2024, ora 08.00 – 29.01.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.01.2024, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Jiu, Olt, Vedea, Argeș, Ialomița și pe cele din Dobrogea, unde au fost staţionare, iar pe cele din bazinul Bârlad, pe cursul superior al Prutului, cursurile mijlocii și inferioare ale Siretului și Moldovei și cursurile inferioare ale Crasnei, Barcăului, Crișurilor, Begăi, Timișului, Bârzavei, Carașului, Nerei și Cernei au fost în creștere datorită cedării apei din stratul de zăpadă, precipitațiilor lichide slabe cantitativ căzute în interval și propagării.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Moldova, Bistrița, pe cursul Prutului, în bazinele superioare ale Jiului şi Oltului și cursul superior al Lotrului.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, Bahlui, pe unii afluenți din bazinele inferioare ale Jiului, Oltului și Argeșului și pe unele râuri din Dobrogea.

Formațiunile de gheață (gheață la maluri, năboi, sloiuri, pod de gheață) existente în bazinele Siret și Prut, în bazinul superior al Mureșului, bazinele superioare și mijlocii ale Oltului, Argeșului și Ialomiței s-au menținut fără modificări importante.

Râul Crasna se situează peste **COTA DE INUNDAȚIE** la stația hidrometrică Domănești (500+3)-jud. SM şi peste **COTA DE ATENȚIE** la stația hidrometrică Berveni (490+72)-jud. SM, (sector îndiguit).

**Debitele vor fi în general în scădere**, exceptând râurile din bazinele hidrografice: Jiu, Olt, Vedea, Argeș, Ialomița și pe cele din Dobrogea, unde vor fi staționare.

Formațiunile de gheață (gheață la maluri, pod de gheață, năboi) existente vor fi în general în restrângere, diminuare și eliminare.

Se va situa peste **COTA DE ATENȚIE** râul Crasna la stațiile hidrometrice Domănești (400+60)-jud. SM şi Berveni (490+90)-jud. SM, (sector îndiguit).

**DUNĂRE**

**Debitul la intrarea în ţară** (secţiunea Baziaş) în intervalul 28-29.01.2024 **a fost în scădere, având valoarea de** **7400 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în creștere pe sectorul Calafat-Bechet, în scădere la Gruia și pe sectorul Corabia-Tulcea.

**Debitul la intrarea în ţară** (secţiunea Baziaş) **va fi staţionar (7400 m3/s).**

În aval de Porţile de Fier debitele vor fi în scădere la Gruia şi pe sectorul Zimnicea-Tulcea, în creştere pe sectorul Bechet-Corabia, staționare la Calafat și Turnu Măgurele.

***Se situează în faza I de apărare următoarele sectoare de dig:***

-Ciulineț–Isaccea, Letea, R3, R4, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 28.01.2024, ora 09.00 –29.01.2024, ora 06.00**

**În ţară,** la munte și în jumătatea de est a teritoriului valorile termice diurne s-au situat în jurul mediilor multianuale, iar în rest s-au menținut mai ridicate față de acestea (cu abateri pozitive de până la 6...7 grade în Oltenia), astfel temperaturile maxime au fost cuprinse între 0 grade la Întorsura Buzăului și 10 grade la Drobeta-Turnu Severin și Băilești. Pe parcursul zilei cerul a fost variabil în Oltenia și mai mult noros în celelelate regiuni, iar noaptea nebulozitatea a mai persistat îndeosebi în sud-vestul, sud-estul și parțial în centrul și estul țării. S-au semnalat precipitații slabe sub formă de ninsoare la munte și izolat în Banat, ninsoare și trecător lapoviță în Moldova și pe arii restrânse în Transilvania și mixte, local în Dobrogea și Muntenia și cu totul izolat în Crișana. Vântul a prezentat intensificări în zona montană înaltă, în special din vestul Carpaților Meridionali, unde au fost rafale de peste 90 km/h, viscolind zăpada, iar local și temporar și în Dobrogea, estul Munteniei și sudul Moldovei, cu viteze în general de 40...50 km/h. Noaptea a fost rece în mare parte din țară, geroasă în zonele de munte și în depresiuni, cu valori termice la ora 06 cuprinse între -21 de grade la Întorsura Buzăului și 3 grade la Constanța Dig. La ora 20 era strat de zăpadă la munte, unde măsura pe platformele stațiilor meteorologice- până la 126 cm în Munții Făgăraș, în Maramureș (până la 9 cm), local în Transilvania (până la 17 cm) și în Moldova (până la 18 cm).

**Observaţie**: în intervalul de diagnozăau fost în vigoare 2 atenționări meteorologice cod galben pentru fenomene meteorologice periculoase emise de către SRPV Timișoara.

**La Bucureşti** valorile termice diurne s-au menținut ușor peste normele climatologice specifice acestei date, astfel că temperatura maximă a fost de 6 grade la Filaret și Băneasa și 7 grade la Afumați. Cerul a prezentat înnorări temporare, iar spre seară a plouat slab. Vântul a suflat slab până la moderat. La ora 6 se înregistrau -3 grade la Băneasa și -1 grad la Filaret și Afumați.

**3. Prognoza meteorologică în intervalul 29.01.2024, ora 09.00–30.01.2024, ora 9.00**

**În ţară** vremea va fi rece, geroasă dimineața în zonele montane și în depresiuni, iar noaptea, local în Transilvania, Maramureș, nordul și centrul Moldovei și în dealurile subcarpatice ale Munteniei. Cerul va fi variabil, cu unele înnorări în sudul, estul țării și parțial în centru, dar numai izolat vor fi fulguieli sau lapoviță. Vântul va prezenta intensificări pe litoral, unde vor fi viteze în general de 50...55 km/h, pe parcursul zilei, temporar și în Bărăgan, sudul Moldovei, Dobrogea, precum și în Carpații de Curbură, iar în celelalte regiuni va fi în general slab. Temperaturile maxime se vor încadra în general între -2 și 5 grade, iar cele minime vor fi cuprinse între -12 și 0 grade, mai scăzute în depresiunile Carpaților Orientali până în jurul a -17 grade. Se va semnala ceață asociată cu depunere de chiciură, îndeosebi dimineața și noaptea, pe alocuri în vestul și centrul teritoriului și izolat în rest.

**La Bucureşti** vremea va fi rece. Cerul va avea înnorări temporare, probabilitatea de precipitații va fi redusă, iar vântul va sufla slab până la moderat. Temperatura maximă va fi de 2...3 grade, iar cea minimă va fi de -6...-4 grade.

**4. Buletin nivometeorologic pentru perioada 28.01.2024, ora 20-29.01.2024, ora 20:**

**Evoluția vremii în intervalul 26-28.01.2024**

Vremea a fost vântoasă și apropiată de normalul termic al perioadei. Cerul a fost mai mult noros și pe arii relativ extinse s-au semnalat ninsori viscolite, moderate cantitativ. Stratul de zăpadă a crescut cu 10-25 cm în Carpații Meridionali, mai ales pe rama nordică a lor și în cei Occidentali, în special pe rama vestică, iar în Carpații Orientali a crescut local cu 5-10 cm, iar în zona Carpaților de Curbură pe arii restrânse cu peste 20 cm. Vântul a avut intensificări de 60-70 km/h în majoritatea masivelor, din sector nord-vestic și nordic, iar în zonele înalte din Carpații Meridionali rafalele au atins temporar 100-130 km/h, viscolind ninsoarea și spulberând zăpada. Local s-a semnalat ceață, asociată și cu depunere de chiciură.

**În data de 28.01.2024, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 127 cm la Bâlea Lac, 90 cm la Vf. Omu, 83 cm Vf. Țarcu, 45 cm la Parâng, 52 cm la Cuntu, 41 cm la Predeal, 33 cm la Păltiniș, 24 cm la Sinaia, 18 cm la Fundata;

**Carpaţii Orientali:** 115 cm la Vf. Călimani, 61 cm la Bucin, 65 cm la Vf. Lăcăuți, 55 cm la Vf. Iezer, 42 cm la Ceahlău-Toaca, 27 cm la Poiana Stampei, 17 cm la Penteleu;

**Carpaţii Occidentali:** 69 cm la Stâna de Vale, 31 cm la Semenic, 20 cm la Vf.Vlădeasa, 4 cm la Roșia Montană, 11 cm la Băișoara.

**Prognoza vremii în intervalul 28.01.2024, ora 20:00-29.01.2024, ora 20:00:**

Vremea va fi apropiată de normalul termic al perioadei. Cerul va fi temporar noros și trecător va ninge mai ninge slab. Vântul va sufla slab și moderat, cu unele intensificări pe crestele montane. Pe arii restrânse se va semnala ceață, asociată și cu depuneri de chiciură.

**Temperaturi prognozate în intervalul 28.01.2024, ora 20:00-29.01.2024, ora 20:00:**

**Peste 1800 m: temperaturi minime**: -16...-10 grade;

 **temperaturi maxime**: -13...-6 grade, cu cele mai ridicate valori în masivele vestice.

**Sub 1800 m: temperaturi minime**: -11....-4 grade;

 **temperaturi maxime**: -10...0 grade, cu cele mai scăzute valori în Carpații Orientali;

**Vânt la peste 2000 m:** din sector nordic cu viteze de 30-40 km/h.

**Izoterma de 0 grade**: în general între 100-500 m, cu valorile cele mai coborâte valori în Carpații Orientali.

**Evoluția stratului de zăpadă și a riscului de avalanșă în zona montană înaltă**

**Munții Făgăraș RISC MARE (4)**

**La peste 1800 m**: ninsorile din ultimele 48 de ore au cumulat local 30-40 cm de zăpadă proaspătă, în special pe versanții nordici, iar vântul intens a determinat formarea de noi plăci de vânt în apropierea crestelor, extrem de instabile, mai ales pe versanții estici și sudici. Aceste strat s-a depus peste un strat preexistent, relativ instabil, ce măsura în medie 15-25 cm, constituit din zăpadă cu rezistenţă şi stabilitate redusă, acumulați în ultima decadă. În zonele adăpostite sunt depozite recente de zăpadă ce depășesc 1-2 metri. În profunzime, stratul mai vechi este în general înghețat şi compact. Astfel, stratul instabil de la suprafață depășește pe alocuri 40-50 cm și poate aluneca cu ușurință peste cel vechi, în special la supraîncărcări, dar izolat și în mod spontan pe pantele mai înclinate, favorizând declanșarea unor avalanșe de dimensiuni medii și mari. Riscul este **mare (4).**

**Sub 1800 m** stratul de zăpadă a crescut în special pe versanții nordici. Stratul de zăpadă este instabil în primii 20-30 cm, iar pe anumite pante înclinate, în special de la altitudini de 1500-1800 m, mai ales la supraîncărcări, va putea aluneca peste cel mai compact din profunzime și vor fi condiții pentru declanșarea unor avalanșe de dimensiuni medii și mici, riscul fiind **însemnat (3)**

**Munții Bucegi RISC ÎNSEMNAT (3)**

**La peste 1800 m**: ninsorile din ultimele 48 de ore au adus local 10-25 cm de zăpadă proaspătă, în special pe versanții nordici, iar vântul intens a determinat formarea de noi plăci de vânt în apropierea crestelor, mai ales pe versanții estici și sudici, și unele depozite în zonele adăpostite. Aceste strat s-a depus peste un strat preexistent relativ instabil, ce măsura 15-20 cm de zăpadă cu rezistenţă şi stabilitate redusă, acumulați în ultima decadă. În profunzime, stratul mai vechi este în general înghețat şi compact. Pe văi și în zonele adăpostite se întâlnesc acumulări în depozite mai însemnate, atât mai vechi cât și mai recente. Astfel, stratul mai instabil de la suprafață, depășește pe alocuri 30-35 cm, și poate aluneca peste cel vechi în special la supraîncărcări, dar izolat și în mod spontan pe pantele mai înclinate, favorizând declanșarea unor avalanșe de dimensiuni medii și izolat mari. Riscul este **însemnat (3)**

**Sub 1800 m**, stratul de zăpadă a crescut în special pe versanții nordici. Stratul de zăpadă este instabil în primii 15-25 cm, iar pe anumite pante înclinate, în special de la altitudini de 1500-1800 m, mai ales la supraîncărcări, va putea aluneca peste cel mai compact din profunzime și vor fi condiții pentru declanșarea unor avalanșe de dimensiuni medii și mici, riscul fiind și aici **însemnat (3)**

**Munții Parâng RISC ÎNSEMNAT (3)**

**Peste 1800 m**, ultimele ninsori au adus local 15-30 cm de zăpadă proaspătă, mai ales pe versanții nordici, care s-au depus peste stratul preexistent, ce măsura pe alocuri 10-15 cm. În profunzime zăpada veche este compactă și înghețată. Pe pantele suficient de înclinate sau în zonele cu depozite mai mari se pot declanșa avalanșe de dimensiuni medii, prin alunecarea stratului mai puțin stabil de la suprafață sau prin ruperea plăcilor de vânt din altitudine, riscul fiind amplificat la supraîncărcări. Riscul declanșării avalanșelor va fi **însemnat (3)**

**La altitudini mai mici de 1800 m**, stratul de zăpadă este mai redus, dar în special între 1600 și 1800 m sunt văi unde zăpada prezintă acumulări mai importante. Stratul de zăpadă este instabil în partea sa superioară, fiind condiții pentru declanșarea unor avalanșe de dimensiuni mici și medii, riscul fiind **însemnat (3)** și prezent mai ales la supraîncărcări și în intervalul 1600-1800 m.

**Munții Țarcu-Godeanu RISC ÎNSEMNAT (3)**

**La peste 1800 m**, peste stratul mai vechi de zăpadă, ce era alcătuit în partea superioară dintr-un strat depus în ultima decadă, cu rezistență și stabilitate mai reduse și de grosimi de 10-15 cm, s-au depus în ultimele 48 de ore alți 20-30 cm de zăpadă proaspătă și cu rezistență redusă. În profunzime zăpada veche este compactă și înghețată. În zonele înalte sunt formate plăci de vânt în apropierea crestelor. Pe pantele suficient de înclinate sau în zonele cu depozite mai mari se pot declanșa avalanșe de dimensiuni medii și izolat mari, prin ruperea și alunecarea stratului de la suprafață sau prin alunecarea plăcilor de vânt peste straturile stabile mai vechi, riscul fiind amplificat la supraîncărcări. Riscul declanșării avalanșelor va fi **însemnat (3).**

**La altitudini mai mici de 1800 m**, stratul de zăpadă a crescut semnficativ și aici, depășind pe alocuri 20-25 cm. În special între 1500 și 1800 m sunt văi cu acumulări mai importante de zăpadă. Se pot declanșa avalanșe de dimensiuni mici și medii prin dislocarea zăpezii mai puțin stabile din partea superioară a stratului, riscul declanșării acestora fiind prezent mai ales la supraîncărcări. Riscul este **însemnat (3).**

**Munții Rodnei, Călimani-Bistriței RISC ÎNSEMNAT (3)**

**La peste 1800 m**, în ultimele 48 de ore s-au semnalat ninsori viscolite, care au depus local peste 15 cm de zăpadă proaspătă peste stratul instabil preexistent, ce măsura pe alocuri 20-25 cm. La altitudine se întâlnesc troiene de dimensiuni importante, unele recent formate, iar pe văi și în zonele adăpostite sunt acumulări mai însemnate. Vântul intens a determinat formarea de plăci de vânt în apropierea crestelor, în special pe versanții sudici și estici. În profunzime stratul de zăpadă este stabilizat, având cruste de gheață în interior. Pe pantele suficient de înclinate, vor fi condiții pentru alunecarea stratului instabil din partea superioară, ce poate angrena primii 30-40 cm de zăpadă cu rezistență mai scăzută și pentru declanșarea unor avalanșe de dimensiuni medii și izolat mari, riscul fiind prezent atât spontan, cât mai ales la supraîncărcări ale stratului.Riscul declanșării avalanșelor va fi **însemnat (3).**

Stratul a crescut și **la altitudini mai mici de 1800 m**, având un strat instabil de zăpadă cu rezistență scăzută ce măsoară pe alocuri 20-30 cm. Și aici vor fi condiţii pentru declanșarea unor avalanșe de dimensiuni mici și medii, riscul fiind de asemenea **însemnat (3).**

**Masivul Ceahlău RISC MODERAT (2)**

Ninsorile din ultimele 48 de ore au depus local peste 10 cm de zăpadă proaspătă. Stratul de zăpada prezent este moderat stabilizat, iar în partea superioară sunt zone unde se găsesc10..20 cm de zăpadă cu rezistentă scăzută. În zonele adăpostite și pe văi sunt unele depozite mai importante. Pe văile cu acumulări mai mari de zăpadă, la supraîncărcări, se pot declanșa avalanșe mici și izolat medii, riscul fiind **moderat (2).**

**Masivul Vlădeasa RISC ÎNSEMNAT (3)**

Zăpada proaspătă s-a acumulat în special pe versanții vestici, dar și pe anumite văi expuse vântului. În partea superioară întâlnim un strat mai puțin stabil în primii 20-20 cm ai zăpezii. Zăpada este mai instabilă pe anumiți versanți vestici și pe anumite văi expuse acumulărilor, iar vântul intens a format plăci de vânt în apropierea crestelor. În zonele adăpostite sunt depozite mai importante de zăpadă. Astfel, în zonele cu acumulări mai mari de zăpadă, la supraîncărcări, se pot declanșa avalanșe mici și medii, riscul fiind **însemnat (3).**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MARE (4)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII PARÂNG** | **RISC ÎNSEMNAT (3)** | **RISC ÎNSEMNAT (3)** |
| **MUNȚII ȚARCU-GODEANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI-BISTRIȚEI** | **RISC ÎNSEMNAT (3)** | **RISC ÎNSEMNAT (3))** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au au fost semnalate evenimente deosebite.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**